b"\n_START_ARTICLE_\nAbdurahman Ali Sufi\n_START_SECTION_\n\xc5\xbdivljenje in delo\n_START_PARAGRAPH_\n\xc5\xbdivel je na dvoru emirja Adud ad-Daula v Isfahanu. Prevajal in izbolj\xc5\xa1eval je gr\xc5\xa1ka astronomska dela, \xc5\xa1e posebej Almagest Klavdija Ptolemeja._NEWLINE_V svoji knjigi Knjiga o nepremi\xc4\x8dnih zvezdah (Kitab al-Kavatib al-Tabit al-Musavar) iz leta 964 je omenil Andromedino meglico in jo imenoval \xc2\xbbmali oblak\xc2\xab. Istega leta je temeljiteje predelal 1100 let star Hiparhov zvezdni katalog iz okoli leta 129 pr. n. \xc5\xa1t. (141\xe2\x80\x93127, 137, 135, 130 pr. n. \xc5\xa1t.) in ga leta 986 izdal pod imenom Kitab Suvar al-Kavakib. V marsi\xc4\x8dem je popravil Ptolemejev zvezdni katalog. Prvi je posku\xc5\xa1al povezati tradicionalna arabska imena zvezd in ozvezdij z gr\xc5\xa1kimi, saj so bila popolnoma nepovezana ali so se dokaj zapleteno prekrivala. Za vsako ozvezdje je izdelal dve risbi. Pisal je tudi o astrolabu in ga uporabil na ve\xc4\x8d novih na\xc4\x8dinov._NEWLINE_Dolo\xc4\x8dil je naklon Zemljinega tira proti ekliptiki in to\xc4\x8dneje izra\xc4\x8dunal dol\xc5\xbeino Son\xc4\x8devega leta._NEWLINE_Ozvezdje Berenikini kodri je imenoval \xc2\xbb\xc5\xbdenski lasje\xc2\xab\xc2\xa0(Al'Diafira) brez pojasnila komu pripadajo.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater na Luni Azofi (Azophi). Njegovi Lunini koordinati sta 22,1\xc2\xb0 ju\xc5\xbeno; 12,7\xc2\xb0 vzhodno, premer 47 km in globina 3,7\xc2\xa0km."